Itaalias tuli täna reedel juurde rekordiline kogus koroonasurmasid, kokku 919 surma. Uusi nakatumisi oli 5909, mis on samuti väga suur kogus. See näitab, et Itaalias veel viirusepuhangu raugemisest rääkida ei saa.
Itaalia läks täna tuvastatud nakatumiste arvu poolest mööda Hiinast, nakatumiste arv kerkis 86 498 peale. Võrdluseks, Hiinas on kahe kuuga kokku tuvastatud 81 340 nakatumist. Itaalias on kokku registreeritud 9134 koroonasurma, Hiinas vaid 3292. Hiina numbrid on kahtluse alla seatud.
Kriitilises seisus on Itaalias intensiivravil 3732 patsienti ja tervenenud on 10 950 patsienti, selgub Worldometeri ülevaatest.
Üha hullem on aga olukord Hispaanias, kus tuli ööpäevaga juurde 6273 nakatumist ja 569 surma. Kokku on Hispaanias registreeritud 64 059 nakatumist ja 4934 surma. Kriitilises seisus on Hispaanias 4165 patsienti ja tervenenud 9357 patsienti.